রবিবারের সকালবেলা মা এবং পিসির ঝগড়ায় ঘুম ভেঙে গিয়েছিল সিভিক ভলান্টিয়ার রবীন কুণ্ডুর। রাগের বশে জ্ঞানশূন্য হয়ে মায়ের মাথায় লাঠির আঘাত করে সে। মৃত্যু হয় মায়ের। এদিন ঘটনাটি ঘটেছে হুগলির আরামবাগে।
পুলিশ জানিয়েছে, আরামবাগের সালেরপুর লালুরচকের বাসিন্দা রবীন এদিন সকালে যখন ঘুমোচ্ছিলেন তখন তার মা দোলা কুণ্ডু (৫০) এবং পিসি মায়া কুণ্ডুর ঝগড়া বাধে। তাঁদের সাংসারিক ঝগড়া নিত্যদিনের ঘটনা। ঝগড়া মাত্রা ছাড়ালে রবীনের বোন সুষমা মিটমাট করতেন। কিন্তু এদিন তিনিও বাড়ি ছিলেন না। স্থানীয়দের বক্তব্য, মা এবং পিসির ঝগড়ায় ঘুমের ব্যাঘাত ঘটায় ঘরের কোণে থাকা একটি লাঠি নিয়ে রবীন তাঁর মা ও পিসিকে তাড়া করেন। পিসি পালিয়ে গেলেও দোলা পালাননি। উল্টে রবীনকে বকাবকি করতে থাকেন। ক্ষিপ্ত রবীন লাঠিটি দিয়ে মায়ের মাথায় আঘাত করে।
রক্তাক্ত অবস্থায় দোলা মাটিতে পড়ার পরও তাঁর শরীরে একাধিকবার আঘাত করে গালিগালাজ করতে করতে রবীন ঘরে ঢুকে যায় বলে অভিযোগ। সুষমা বাড়ি ফিরে মাকে রক্তাক্ত অবস্থায় পড়ে থাকতে দেখে কান্নাকাটি শুরু করেন। মা মারা গিয়েছে বুঝতে পেরে কান্নাকাটি শুরু করে রবীনও।
প্রতিবেশীরা দোলাকে স্থানীয় হাসপাতালে নিয়ে গেলে চিকিৎসকেরা তাঁকে মৃত বলে ঘোষণা করেন। পুলিশ রবীনকে গ্রেফতার করেছে।
এলাকাবাসীদের অভিযোগ, সিভিক ভলান্টিয়ার হওয়ায় রবীন সবসময় হম্বিতম্বি করত। কথায় কথায় মারধরের ভয় দেখাত। তার বিরুদ্ধে মারামারিতে জড়িয়ে পড়ার অভিযোগও রয়েছে। হুগলির পুলিশ সুপার সুকেশ জৈন বলেন, ‘‘অভিযুক্তকে গ্রেফতারের পর দেহটি ময়নাতদন্তে পাঠানো হয়েছে। লাঠিটিও উদ্ধার হয়েছে।’’